### NN 61/2022 (1.6.2022.), Odluka o naknadi za razvoj društva Hidrobel d.o.o. na području Grada Belišća i Općine Marijanci

Hidrobel d.o.o.

887

Na temelju čl. 52. i 56. Zakona o financiranju vodnog gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17 i 66/19), čl. 23. i čl. 24. Zakona o vodnim uslugama (»Narodne novine« br. 66/19) Skupština društva Hidrobel d.o.o. na Sjednici održanoj 25. svibnja 2022. godine donosi

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj utvrđuje se obveza plaćanja naknade za razvoj javne vodoopskrbe i odvodnje na vodoopskrbnom području Grada Belišća i Općine Marijanci u nadležnosti javnog isporučitelja vodnih usluga Hidrobel d.o.o. (dalje: Isporučitelj) te se istom određuju:

– obveznici plaćanja naknade za razvoj,

– osnovica plaćanja naknade,

– namjena sredstava prikupljenih od naknade za razvoj,

– visina naknade,

– način i rokovi plaćanja naknade za razvoj,

– nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su svi obveznici plaćanja cijene vodnih usluga na području Grada Belišća i Općine Marijanci koji su u nadležnosti Isporučitelja.

Grad Belišće obuhvaća sljedeća naselja:

– grad Belišće i prigradska naselja grada Belišća: Bistrinci, Bocanjevci, Gat, Gorica Valpovačka, Kitišanci, Tiborjanci, Veliškovci i Vinogradci.

Općina Marijanci obuhvaća sljedeća naselja: Marijanci, Kunišinci, Čamagajevci, Črnkovci, Brezovica i Bočkinci.

Naknada za razvoj prihod je Isporučitelja.

Članak 3.

Osnovica za obračun naknade za razvoj je jedinica mjere isporučene vodne usluge, odnosno 1 metar kubni isporučene vode (1 m3).

Članak 4.

Naknada za razvoj se za sve korisnike vodnih usluga i na cijelom području isporučitelja utvrđuje po dvije osnove u različitoj visini, i to:

– za razvoj javne vodoopskrbe za svaku pojedinu JLS

– za razvoj javne odvodnje za svaku pojedinu JLS

kako slijedi:

|  |  |  |
| --- | --- | --- |
| GRAD BELIŠĆE | Naknada za razvoj javne vodoopskrbe (stambeni i poslovni objekti) | 0,25 kn/m3 |
| Naknada za razvoj javne odvodnje (stambeni i poslovni objekti) | 0,78 kn/m3 |
| OPĆINA MARIJANCI | Naknada za razvoj javne odvodnje (stambeni i poslovni objekti) | 2,58 kn/m3 |

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Iznos naknade za razvoj ne podliježe obvezi obračunavanja poreza na dodanu vrijednost.

Članak 6.

Isporučitelj je dužan voditi evidenciju prikupljenih i utrošenih sredstava od naknade za razvoj u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje i održavanja komunalnih vodnih građevina u razdoblju od 2019. do 2022. godine koji je objavljen na internetskoj stranici www.hidrobel.hr.

Članak 8.

Isporučitelj je dužan podnositi godišnje izvješće o prikupljenim i utrošenim sredstvima naknade za razvoj Skupštini Isporučitelja.

Nadzor nad naplatom i trošenjem sredstava naknade za razvoj provodi Skupština.

Članak 9.

Stupanjem na snagu ove Odluke prestaju važiti:

– Odluka o obračunu i naplati naknade za razvoj na vodoopskrbnom području Grada Belišća klasa: 325-01/14-01/03, urbroj: 2185/02-1-14-1 od 22. 4. 2014. godine i Odluka o izmjenama i dopunama Odluke o obračunu i naplati naknade za razvoj na vodoopskrbnom području Grada Belišća klasa: 325-08/14-01/01, urbroj: 2185/02-1-14-5 od 19. 9. 2014. godine;

– Odluka o obračunu i naplati naknade za razvoj na području aglomeracije Grada Belišća, klasa: 325-01/14-01/03, urbroj: 2185/02-1-14-2 od 22. 4. 2014. godine i Odluka o izmjenama i dopunama Odluke o obračunu i naplati naknade za razvoj na području aglomeracije Grada Belišća klasa: 325-08/14-01/01, urbroj: 2185/02-1-14-4 od 19. 9. 2014. godine;

– Odluka o obračunu i naplati naknade za razvoj na području aglomeracije Općine Marijanci, klasa: 325-03/14-01/01, urbroj: 2115/02-1-14-04 od 16. 6. 2014. godine i Odluka o izmjeni i dopuni Odluke o obračunu i naplati naknade za razvoj na području aglomeracije Općine Marijanci, klasa: 325-05/17-01/01, urbroj: 2115/02-01-17-09 od 10. 4. 2017. godine

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu 1. srpnja 2022. godine.

Ova Odluka objavit će se na službenoj internetskoj stranici Društva.

Isporučitelj je dužan ovu Odluku dostaviti Vijeću za vodne usluge u roku od 5 dana od dana donošenja.

Urbroj: 01-65-20/2022-2

Belišć, 25. svibnja 2022.

Predsjednik Skupštine
 Dinko Burić, dr. med., v. r.